Tamara Abalde: «Bete-betean asmatu dut Araskira etortzen» | Kirola | Berria\nTamara Abalde. Kutxabank Araskiko jokalaria\n«Bete-betean asmatu dut Araskira etortzen»\nHamabigarren taldea du Araskiko jokalari galiziarrak. 2003an egin zuen debuta elitean, 15 urterekin. Eskarmentu eta palmares handia dauka, eta pozik dago Gasteizko taldean. Egitasmo sendotzat dauka.\nKutxabank Araskiren bi fitxaketak atentzioa eman zuten denboraldi honi begira: Anna Cruz eta Tamara Abalde (Ferrol, Galizia, 1989). Jokalari ezagunak biak, palmares handikoak. Hegal-pibota da galiziarra. Gaur, partida zaila du taldekideekin batera, Perfumerias Avenidaren etxean (18:00).\nGaizki hasi zineten Al Qazeresen pistan, baina, ondoren bi garaipen lortuz, bidea zuzendu duzue. Gustura hasierarekin?\nAurreneko partida txarra izan zen, baina ondorengo bi garaipenekin pozik gaude. Etxean ziren biak, eta irabazi egin genituen. Mendizorrotzan indartsuak izatea garrantzitsua da. Talde bezala izatera heldu nahi dugun horretara goaz, bide onean.\nZein da Araskiren helburua denboraldi honetan?\nAhalik eta talde onenak izan nahi dugu. Partida guztietan ondo lehiatzea da gure asmoa. Lehiaketak jarriko gaitu gure lekuan, eta zaila da egoera honetan apustu bat egitea. Guk gurea egin behar dugu, nahi dugun taldea izan, eta ez partidarik eman galdutzat.\nErronka polita duzue gaur, Perfumerias Avenida indartsuaren aurka, haren etxean.\nDena irabazteko faboritoetako bat da, eta gainera oso ondo hasi da. Guk ez daukagu askorik galtzeko. Kasu horietan, errazagoa da jokatzea, ia presiorik gabe, ausart. Gertatu izan dira ezusteak halakoetan, eta gaur ere zergatik ez?\nNola egiten dio aurre kirolariak COVID-19ak eragindako ziurgabetasunari ?\nOhituta gaude egoera berrietara egokitzen. Adibidez, lesioengatik eten egin behar izaten dugu jarduna. Baina egoera hau ezohikoa da denontzat, eta ez da ona geratu behar izatea. Buruan dena antolatua edukitzen dugu: noiz entrenatu, noiz jokatu, eta abar. Egokitu egin behar dugu honetara ere. Dena den, pozik nago lehiaketak aurrera doazelako, eta jokatzeko aukera dugulako. Aurrera egin behar dela uste dut, eta ez dena geratu. Badakigu egoera ez dela onena, baina denok jarri behar dugu geuretik.\nKirol profesionala zein den eta zein ez, gizonezkoen eta emakumezkoen lehiaketen arteko ezberdintasuna eta abar. Hor ere bada zer aldatu?\nZalaparta dago araudiekin, ligen izendapenekin. Berdinduta egon behar lukete gizonezkoen eta emakumezkoen lehiaketek, eta izendapena eta lege kontuak zehaztu egin beharko dira berdintasuna benetakoa izan dadin. Baliteke egoera honen eraginez gauzak aldatzea; aurrera goaz.\nZergatik aukeratu zenuen Araskira etortzea?\nErakarri egiten ninduen arlo askotan. Kluba oso lan ona ari da egiten urte askoan, eta egonkortuta dago. Zalantzazko egoera honetan, garrantzitsua da gauzak ondo egiten diren leku batean egotea, lasaitasuna emango dizun toki batean. Klubak ondo zaintzen gaitu guztiak; goraka doa ligan, eta jokalari multzoa eta haien jokatzeko modua asko gustatzen zaizkit. Haietako batzuk ezagunak ditut beste talde batzuetatik, Made [Urieta, entrenatzailea] ere ezagutzen dut Espainiako selekziotik. Hiria ere gustatzen zait. Banekien eroso eta pozik egongo nintzela, eta hala da. Bete-betean asmatu dut etortzen.\nOso gazte joan zinen AEBetara, 18 urterekin. Nolatan?\nEtxean ari nintzen, Celtan. Ikastetxean amaitu, eta hor nenbilen zer eta non ikasi. Aitaren ezagun baten bitartez jokalari ohi estatubatuar bat, hara joan nintzen. Hizkuntzak ikastea gustatzen zait, gogoa nuen horrelako esperientzia bat bizitzeko, eta han joan nintzen. Oso ezberdina izan zen, bizi beharrekoa.\nTalde eta leku askotan jokatua zara. Zergatik?\nAukerak horrela tokatu zaizkidalako. Frantzian jokatzeko modua ere izan dut, eta polita izan zen; beste hizkuntza bat ikasi nuen. Saskibaloia uztean, horrekin geratuko naiz:leku eta jende asko ezagutzeko aukera izan dut. Oso aberasgarria da.\nZenbat hizkuntza hitz egiten dituzu?\nIngelesa, frantsesa, galiziera eta gaztelera; eta serbiera ikasten ari naiz, baina zaila egiten ari zait. Bikotea Serbiakoa da, eta etxean aritzen naiz, baita klaseetan ere. Waterpoloko jokalari ohia da.\nEuskararekin ez al zara animatzen?\nSerbiera bezain zaila iruditzen zait [barrezka]. Baina ari naiz hitz solteak ikasten, ez pentsa.\nPalmaresean, garaipen handiak dituzu: besteak beste, Europako txapeldun izan zinen Espainiarekin 2019an. Irabazi ez duzuna liga da.\nHorrela da, ba [barrezka]. Ea lortzen dudan. Baina zaila da, titulurik gaitzena delako lortzeko. Azkenean, lehiaketa luzea da. Errazagoa da Kopa edota Superkopa irabaztea, partida bakarreko kanporaketak izaten direlako.\nAnaia Alberto Real Madrilen ari da; zu ere, jokalari. Aitak sartu zizuen harra?\nJokalari profesionala izan zen, eta geneetan izango dugu, bai. Garaiera handia nuen, eta animatu egin nintzen. Lagunak ere hasi ginen, gure ikastetxean saskibaloia egiten zelako. Zortzi urterekin izan zen. Denak izango zuen eragina hartu dugun bidea hartzeko.\nLazkaoko Lapke XVII. BERRIA Txapelketako txapeldun\nHiru hilabete pasako lehiaren ondoren, Euskal Herriko bi pilota elkarterik onenak elkarren aurka aritu dira finalean, Hernaniko udal pilotalekuan. Finaleko hiru partidak irabazi ditu Lazkaok.


Hazkunde ekonomikoa baliatzen ari dira ezberdintasunak areagotzeko — ELA Sindikatua\nHazkunde ekonomikoa baliatzen ari dira ezberdintasunak areagotzeko\nHazkunde ekonomikoa baliatzen ari dira ezberdintasunak areagotzeko ELAren ustez, erregistratutako langabezia-datuek argi erakusten dute hazkunde ekonomikoak ez duela bermatu ezberdintasunak txikitzea, handitzea baizik, hau da; hazkunde ekonomikoak desorekak handitzea baino ez du ekarri, datuei erreparatzea besterik ez dago. https://www.ela.eus/eu/albisteak/hazkunde-ekonomikoa-baliatzen-ari-dira-ezberdintasunak-areagotzeko https://www.ela.eus/eu/albisteak/hazkunde-ekonomikoa-baliatzen-ari-dira-ezberdintasunak-areagotzeko/@@download/image/langabezia.jpg\nELAren ustez, erregistratutako langabezia-datuek argi erakusten dute hazkunde ekonomikoak ez duela bermatu ezberdintasunak txikitzea, handitzea baizik, hau da; hazkunde ekonomikoak desorekak handitzea baino ez du ekarri, datuei erreparatzea besterik ez dago.\nAitortu beharra dago 2016an erregistratutako langabezia-tasa jaitsi egin dela. Edonola ere, argitu beharra dago beherakada hori 2015.urtekoa baino baxuagoa izan dela, nahiz eta 2016. urtean hazkunde ekonomikoa handiagoa izan.\nIzan ere, datuak dira horren erakusle: Euskal Herriko langabezia-tasa europa mailako bataz besteko langabezia-tasaren gainetik dago, %50 handiagoa da, hain zuzen ere. Bereziki kezkagarria da emakumeen egoera, langabezian dauden herritar gehienak emakumezkoak direlako (emakumeak: %54,4 / gizonak: %45,6)\nIldo beretik, prekarietatea bortizki hedatu izanak ondorio kaltegarriak izan ditu, besteak beste, Hego Euskal Herrian, aldi baterako 1,2 milioi kontratu egin dira, hau da, soldatapeko biztanleria osoa baino gehiago. Aipaturiko aldi baterako kontratu gehienak (erregistratzen diren kontratuen %93,4 izatera ailegatu dira) ilegalak dira. Egoera honi Administrazioak bizkarra ematen dio, laneko ikuskatzailetzaren bitartez, beste alde batera begiratzen du. Horrela, prekarietatea baliatuz, euren etekinak handitzea eta langileei xantaia egitea beste asmorik ez duten enpresen politika babesten du.\nAzkenik, ELAk nabarmendu nahi du langabezia-prestaziak gero eta gehiago okertzen ari direla. Langabezian daudenen %61,3k ez du Enpleguko Institutu Nazionalekoinongo prestaziorik jasotzen. Langabezian dauden hamarretik bik bakarrik jasotzen dute langabezia-prestazioa.


Pantailei itsatsitako begietarako jardunbide egokien eskuliburua | Consumer\nGure ikusmen-osasuna ordenagailuarekin lan egitean begiek gehiegizko ahalegina egin ez dezaten babestu behar dugu. Adi aholku hauei\nPantailez inguratuta gaude: lehenbizi begiratzen ditugunak, mugikorrekoak edo telebistakoak, ordenagailuko monitoreraino, tabletaraino edo kontsolaren pantailaraino. Eta ordu gehiegi ematen ditugu haien aurrean. Egunez eta gauez. Pertsona batzuek egunean 10 ordu ematen dituzte monitore baten aurrean, eta horrek ikusmen-sindrome informatikoari (SVI) lotutako sintoma ugari eragin ditzake (zefaleak, goragalea, ikusmen lausoa, malko-lehortasuna…). Arazo horietatik gure ikusmen-osasuna babesteko modu bat da begiek ordenagailuarekin lan egitean gehiegizko ahalegina egitea saihestea. Egokiena da pantaila 65 zentimetrora jartzea eta 45 minutuz behin atseden hartzea. Baina formula gehiago daude. Adi aholku hauei. Eta ohar bat: ez da beti bideojokoetan aritzea kaltegarria gure begietarako. Jarraian azalduko dizugu.\nPantailetako begiak zaintzeko aholkuak\n1. Begietatik ordenagailuaren pantailara dagoen distantzia\nErabiltzen ditugun pantailek (PC edo Mac motakoek) 50 eta 70 cm arteko distantzia izan behar dute, inoiz ez 40 cm baino gutxiagora, nekea eta ikusmen-eskaerak oso handiak baitira distantzia horretan. Begiradaren lerrotik 10-20 gradura egon behar dute, eta oinak lurrean, bizkarrean, gerrialdean eta belaunak 90º-ko angeluan jarri behar ditugu.\n2. Begiak atseden hartzeko ariketak\nTarteka atseden hartu behar da (45 minutuan behin da egokiena), mugitzeko, luzaketak egiteko eta dir-dir egiteko. Lanean ari garen bitartean, ahal denean urrutira begiratu behar da eta 20/20/20 araua egin: 20 minutuan behin 20 segundoz 20 oineko (6 metro) distantziara begiratu behar da.\n3. Begiak babesteko pantailak\nPantailaren irudiak egonkorra, garbia eta distirarik gabea izan behar du. Itsualdiak saihesteko, pantaila leihoetatik urrun jarri behar da, gortinekin edo pertsianekin estalita. Begiak gutxiago nekatzeko, oso garrantzitsua da monitore ona aukeratzea, bereizmen egokiarekin. Begia ez trukatzeko, egokiena da pantailak 120 Hz-eko freskatze-tasa izatea (monitore batek segundo batean irudia zenbat aldiz eguneratzen duen), eta horrek esan nahi du irudia 120 segundoz behin eguneratzen dela. Pantailan begiak dardara hauteman ez dezan, gutxienez 50 hz-eko freskatze-tasa duen monitore bat izango litzateke (mugikor gehienek 60 hz dituzte, baina 90 hz-ekoak daude).\n4. Gelako argirik egokiena\nGelan dagoen argi kopurua funtsezko faktorea da; izan ere, zenbat eta gutxiago argiztatu, orduan eta gehiago finkatuko dugu ikusmena pantailan, eta gutxiago dir-dir egiten saiatuko gara. Garrantzitsua da oreka egotea monitoreak proiektatzen duen argiaren eta ingurunekoaren artean. Naturala beti da hobea, baina artifiziala izan behar badu, hobe fluoreszenteak saihestea.\n5. Begiak freskatzeko malko artifizialak\nErrezetarik gabe eros daitezkeen malko artifizialak gomendatzen dira, eta begiari hezetasuna baino ez diote ematen. Egokienak monodosian etortzen direnak dira, kontserbatzailerik gabe (produktua maiz erabiliko baitugu) eta azido hialuronikoarekin, bere ezaugarri hidratatzaileengatik.\n6. Pantaila beti garbiak\nPantailak garbi egon behar du, itsatsita geratzen diren hauts-partikulek begietako narritadura areagotu baitezakete.\n7. Pantailak iluntzeko aplikazioak\nPantaila ilundu egiten duten mugikorretarako aplikazioak daude, eta ohartarazten dizute aspalditik duzula pantaila itsatsita edo argi-baldintzak ez direla egokienak. Gainera, ohartarazten dizute distantzia laburregi batean zaudela (30 cm baino gutxiago bada, arrazoi duzu atentzioa emateko).\n8. Ezer ez lo egin aurretik\nArgi urdina pantailetan eta gailuetan dago, baina baita eguzkian ere. Erritmo zirkadianoak ondo erregulatzeko behar dugu, melatoninaren aktibazioan eta ezabaketan eragiten baitu, loa erregulatzen laguntzen baitigu. Garrantzitsua da lo egin aurretik egiten dugun azken gauza ez izatea pantailari begiratzea, argi urdinak eragin negatiboa baitu melatoninaren jariaketan.\n9. Egun bat pantailarik gabe\nBegira ezazu astean behin eta saiatu pantailarik gabe pasatzen. Seme-alabak badituzu, gogoratu zu zarela haientzako adibiderik onena.\n10. Denbora gehiago kanpoan\nDenbora kanpoan ematea funtsezkoa da haurren begi-garapen normalerako. Oftalmologiako AEBetako Akademiaren arabera, egunean 40 minutuko aire librean miopia murriztu daiteke. The Lancet aldizkarian argitaratutako beste lan batek dio eguzki-argitan egoteak (zuzenean begiratu gabe) dopamina sortzea sustatzen duela; dopamina nerbio-sistemaren neurotransmisorea da, eta begi-globoa luzatzea eragozten du, horrek eragiten baitu miopia.\nBegi alferra sendatzen duten bideojokoak\nPantailak gure begien osasunaren aliatu ere izan daitezke. Adibiderik onena ikusmen-entrenamendurako soilik diseinatutako programa informatikoak eta bideojokoak dira. Anbliopia-kasuetan (begi alferra), ikusmen-asaldura bat erabiltzen da, munduko populazioaren % 3ri eragiten diona, eta, horren ondorioz, pertsona horren burmuina ez dago bere begietako batekin konektatuta. Hori dela eta, begi horretako informazio guztia kentzen da, besteak agintzen dion informazioa bakarrik eskuratzeko.\nGaur egun oraindik adabakia tratamendu estandarra den arren (begi osasuntsua estaltzen da, bagoak ahalegin handiagoa egin dezan), bideojokoen bidezko terapiak —horietako batzuk eragin hori tratatzeko sortu dira, zehazki— osagarri egokiak dira errehabilitaziorako. Zenbait ikerketak erakutsi dutenez, begi alferra tratatzeko neurrira diseinatutako bideo-jokoen bidezko terapiaren ondoren, non haurrak bi begiak erabiltzera bultzatzen baitira, hobekuntza nabarmena izan da ikusmen-zolitasunean, gaitasun estereoskopikoan (espazioan gainjarrita dagoen objektu baten eta bestearen arteko gutxieneko distantzia hautemateko) eta parte-hartzaileen irakurketa-abiaduran.\n“Baina bideojokoak ez dira erabilgarriak soilik anbliopia-kasuetan eta ikusmen periferikoan; beste trebetasun asko hobetzeko ere balio dute, hala nola, begien eta eskuaren arteko koordinazioa, aurrea hartzea eta ikusizko arreta, begi-mugimenduak, erreakzio-denbora, hiru dimentsioko ikusmena eta abar. Izan ere, ikusmen-arazorik ez duten goi-mailako kirolari askok ikusmen-entrenamendua egiten dute beren gaitasunak hobetzeko eta, hartara, errendimendua handitzeko”, azaldu du Alexander Dubra optiko-optometristak.


Petanka pistaren erabilera egokia egitea eskatzen daUrnietako udala | Urnietako udala\nPetanka pistaren erabilera egokia egitea eskatzen da\nAzken egunetan petanka pista zuloekin eta lur mugimenduekin azaldu da bere egoera nabarmen okertuz eta jokoa modu egoki batean praktikatzea eragotziz, eta horrek, ohiko erabiltzaileen kezka eragin du.\nUdalak ardura handiagoa eskatzen die herritarrei pistaren erabilera egokiago bat eginez eta pista zainduz, bere erabilerarako ahalik eta egoerarik onenean mantendu dadin. Era berean, egoera horiek ez errepikatzea espero du.\nPetanka pista bat egitea herritarrek eginiko proposamen bat izan zen eta irekita dago 2018ko martxoaz geroztik. Harrera oso ona izan du pistak eta egunero jende multzo polita elkartzen da jokatzeko, beraien artean oso giro ederra sortzen delarik. Bide batez, Udaletik herritar guztiak animatzen dira kirol entretenigarri honetan parte hartzera.\n← Urnietako Udalaren ohiko osoko bilkura uztailaren 30ean, 19:00etan\nJende asko ari da gerturatzen informazio karpara\nUrnietako Udalaren ohiko osoko bilkura urtarrilaren 28an, 19:00etan\nSanta Ageda bezperako koruaren entseguak\n" 10 x 3 " equals toberdin


Sinatu emakumeentzako migrazio seguruago baten alde - Mujeres en marcha\nMigrazioaren fenomenoa gizadi gisa aurrean dugun erronka handienetako bat da.2020an soilik 84,2 milioi pertsonak egin behar izan zuten alde euren jatorriko herrialdeetatik, euren askatasuna edo bizitza arriskuan jartzen zituzten arrazoiengatik.\nMigrazio-prozesuak erregularizatuta ez daudenez, ihes egiten duten pertsonak lege-babesik gabe geratzen dira mota guztietako gehiegikeria eta esplotazioen aurrean. Arriskuak are handiagoak dira emakumeentzat.\nArrazan, etnian, klase sozialean edo erlijioan oinarritutako diskriminazioari emakume izateagatiko beste arrisku espezifiko batzuk gehitzen zaizkio, eta hori genero-indarkeria mota desberdinetan islatzen da: jazarpena, sexu-abusua, haurdunaldi behartuak, estortsioak, bahiketak, esklabotza eta pertsonen salerosketa.\nEuropako Batzordeak Migrazioari eta Asiloari buruzko Europako Ituna proposatu zuen 2020an, baina EZ zuen barne hartzen genero-ikuspegi hori. Ez ditu aintzatesten emakumeek jasaten dituzten eta euren babesgabetasun-egoera agerian jartzen duten indarkeriak.\nAlboan eta Entreculturas erakundeok, Ellacuría Fundazioa eta Migratzaileei zuzendutako Jesuiten Zerbitzuak “Emakumeok martxan: emakume migratzaileak, eskubideak dituzten emakumeak” kanpaina abiarazi dugu, sinadurak biltzeko.\nHorren bidez, herritarren babesa lortu nahi dugu Europako Batzordeari eskatzeko genero-ikuspegia kontuan hartuko duten neurriak atxiki ditzala Itunean. Horrez gain, estatuei eskatzen diegu emakume eta neskato migratzaileak eta euren eskubideak babes ditzala migrazio-prozesuaren etapa guztietan.\nSartu visibles.org webgunean eta sinatu “Emakumeok martxan” mugimenduarentzako migrazio seguruago baten alde.\nZure laguntza behar dugu haien ahotsa entzun dadin. Bizitza asko daude jokoan.


Suteek 10.000 hektarea baino gehiago erre dituzte - Nafarroa - euskalerriairratia.eus\nSuteek 10.000 hektarea baino gehiago erre dituzte\nEuskalerria Irratia 2022-06-22 07:30\nArgazkia: Nafarroako Suhiltzaileak.\nNafarroako Gobernuak esan du lehen kalkulu bat dela, eta zuhurtziaz hartu behar dela zifra zehatza eduki arte.\nJoan den larunbatetik Nafarroan piztu diren baso-suteek 10.000 hektarea baino gehiagori eragin diete. Nolanahi ere, foru gobernuak kalkulua "zuhurtzia handiz" hartu behar dela gaineratu du, Ingurumen Departamentuko teknikariek zifra zehaztasun osoz kalkulatu ahal izan arte. 10.000 hektarea horiek 2016ko Tafallako sutean erretako azaleraren halako hiru da. Sadar futbol zelaiaren azaleraren halako 14.000.\nJavier Remirez Foru Gobernuko Lehendakaritza, Berdintasun, Funtzio Publiko eta Barne kontseilariak adierazi du suteen eragina "historikoa" izan dela, eta azpimarratu du teknikariek zehaztuko dituztela zifra ofizialak, Espainiako Gobernuari horien berri emateko.\nRemirezek azaldu duenez, "suak soroei eta baso-masari eragin die, baina neurriengatik, batez ere baso-masari". "Nafarroako Gobernuko Ingurumen Departamentuko teknikariek tokian bertan azterketak egin arte itxarongo dugu zehaztapen bat egiteko", berretsi du.\nKontseilariak iragarri duenez, baso-suteengatiko alerta-maila larrialdi aurreko mailara jaistea erabaki dute, larunbatetik Nafarroan piztu diren suteen aurkako borrokaren bilakaera positiboa dela eta.


Euskadi Lagunkoiaren III. Jardunaldiak 250 lagun baino gehiago bildu ditu kursaalean adiskidetasunari buruz eztabaidatzeko | Matia Fundazioa\nHasieraBerriakEuskadi Lagunkoiaren III. Jardunaldiak 250 lagun baino gehiago bildu ditu kursaalean adiskidetasunari buruz eztabaidatzeko\nLagunkotasunean-adituek bizikidetza-eredua aldatzea eskatzen dute, eta espazio publikoek gizarte-bizitzaren sortzaile gisa duten eginkizuna nabarmentzen dute.\nArtolazabalek merkataritzan, enpresan, hirigintzan edo gizarte-erakundeetan erabaki-postuetan daudenak animatzen ditu adinekoentzako ingurune lagunkoiak diseinatzen laguntzera.\nGaur, azaroaren 13an, Laguntasuneko Europako Jardunbide Egokien III. Jardunaldia egin da, "Euskadi Lagunkoia" proiektuaren barruan. Proiektu hori Eusko Jaurlaritzarena da, Matia Institutuaren zuzendaritzapean gauzatzen dena, eta euskal udalerri lagunkoien sarea biltzen eta egituratzen du.\nBeatriz Artolazabal Eusko Jaurlaritzako Enplegu eta Gizarte politiketako sailburuak aurkeztu du ekitaldia, eta sareko lanak dakarren balio erantsiaren adibide gisa jarri ditu jardunaldiak: "Partekatzeko eta ikasteko aukera bat da, lagunkotasunean aurrera egiten jarraitzeko inoiz amaitzen ez den bide bat".\nOndoren, Eneko Goia Donostiako alkateak adierazi da beharrezkoa dela elkarbizitza-eredu berri bat ezartzea, "pertsona guztiak eragile aktibo izan gaitezen eta belaunaldien arteko harremanak dagokion garrantzia izan dezan”.\nAurkezpenaren ondoren, "Dementzia duten pertsonekin lagunkoiak diren inguruneak" inaugurazio-hitzaldia izan da, Hogeweyk Care Concept erakundeko zuzendari Yvonne Van Amerongen eskutik. "Dementziaren herrixkak" deiturikoen aitzindari izan den Holandako bizitegi-proiektu ezagun aren esperientzia azaldu du hizlariak . Hogeweyk ingurune komunitario normalizatu bat erreproduzitzen du, baina gaixotasun horrii aurre egiteko beharrezko laguntza guztiekin. "Etxe batean izaten diren gauza arruntak gertatzen diren etxebizitza bat, non sukaldatu egiten den, garbitu egiten den... uniformerik ez dago uniformerik”.\nIzan ere, adituaren esanetan, "Dementzia duen pertsonari eskaintzen dioguna ospitale-usaina duen ingurune bat bada eta bertan erakunde batean bezala bizi bada, bere burmuinei nahasmendu handiagoa gehitu eta antsietate eta oldarkortasun handiagoa sortzen dugu". Yvonnek bi mezurekin amaitzen zuen bere solasaldia: dementzia duten pertsonekin komunikazio ona lantzearen garrantzia eta espazio publikoak bizitza sortzeko ingurune gisa diseinatzeko beharra.\nJardunaldiak bi mahairekin jarraitzen zuen, lehenengoa lagunkoitasuneko buruzko Europako jardunbide egokiak ikusarazteko. Mahai horren irekiera Sam Dalton Erresuma Batuko The Challenge GKEko adituak eta "Healing the Generational Divide" txostenaren egileak egin zuen, eta belaunaldien arteko arrakala murriztearen garrantzia azpimarratu zuen. Horretarako, "GoodGym" ekimenaren adibidea jarri zuen. Ekimen horrek ariketa fisikoa eta laguntza batzen ditu bakardade-egoerak arintzeko. Sare sozialetatik, komunikabideetatik, publizitatetik … bonbardatzen gaituzten mezuetan zahartzaroari buruzko estereotipoak haustearen garrantzia ere nabarmendu zuen Daltonek, belaunaldien arteko eten hori areagotzen baitute.\nJardunaldiaren lehen zatia, Silvia Urra Tecnaliako ikertzaileak amaitu zuen eta Homes4Life proiektua aurkeztu zuen, bizitza osorako etxeak diseinatzeko gakoak identifikatu nahi dituena. Ekimen honen arabera, elementu fisikoak ez ezik, komunitarioak eta pertsonalak ere badira, eta ikuspegi holistikoa dute, bizi-ingurune hobeak eskaintzen dituzten irtenbideak garatzeko. "Etxe lagunkoiak pertsonen autonomia sustatzen du, eta inklusioa eta konpromisoa sustatzen ditu"\nJardunaldiaren atsedenaldian, "Usteak Erdia Uste!" Antzezlana izan zen, Etxean Bizi taldearen ekimena. Proiektu hori Gipuzkoako Foru Aldundiak finantzatzen duen Etorkizuna Eraikiz programaren baitan dago, eta Matia Institutua gidatzen du, Gipuzkoako etxebizitzetan zaintzak berriz formulatzeko, pertsonen parte-hartzea eta integrazioa barne hartuz.\nAtsedenaldi labur baten ondoren, eguneko bigarren mahaiari ekin zitzaion, kasu honetan, estatu mailako jardunbide egokiak ikusarazteko. Vicente Pérez Vano CONFEMACeko zuzendariak honako jarraibide hauek eman zizkigun: belaunaldien arteko lidergoa sustatzea, "baliabideak sortzea eta gizarte-arloko proiektuak abian jartzea lortzen duten ideia-haztegiekin, belaunaldiek beren ikuspegiak eta ezagutzak partekatzeko aukera izan dezaten".\nAlfredo Cohen, "El PARLATE" Erakundeko zuzendariak, "La gran pantalla"-ra hurbiltzen gaitu, belaunaldien arteko topaketa zinematografiko bat, non filmak eta film laburrak proiektatzen diren, zahartzaroarekin batera dauden estereotipoei buruzko hausnarketa sustatzen duen eztabaida-gune batekin batera.\nBestalde, Iñigo Santiago Zubizarretak, Bilboko Udaleko Gizarte Ekintza Saileko zuzendariak, "Begirada Aktiboa" aurkeztu zuen, 2018ko BBPP sariaren irabazlea. "Adineko pertsonen sare aktibo bat (antena sozialak) Bilbon, nahi gabeko bakardade-egoerak detektatzeko, gizarteratze-ibilbideetan esku hartuz". Antena horiei esker, Gizarte Zerbitzuek identifikatuta ez zituzten kasuak aurkitu ahal izan zituzten, pertsona horiek ez baitziren inoiz haiengana joan. "Bakardadea oso sentimendu pertsonala da, errespetutik jorratu behar dena.".\nJardunaldiari amaiera Euskal Autonomia Erkidegoko Enplegu eta Gizarte politiketako sailburuorde Lide Amilibiak eman dio, eta Euskadi Lagunkoia sarearen aurrerapenetako batzuk zerrendatu ditu, hala nola, dementziekin lagungarriak diren etxebizitzak diseinatzeko gida bat argitaratzea edo BBPP 2019ko sariak berehala ebaztea. "Jardunaldi honetan ideia berriak piztu ditugu, Euskadi Lagunkoian aplikatu ahal izango ditugunak eta etorkizunean hobetzen joango direnak".


Zistizerkosia: sintomak gizakiak, tratamendua, prebentzioa\nman - munduan, parasitoak txiki batzuetan mikroskopikoak sendoa, azkarra, naturaren sorkuntza ia ahalguztidun suntsitzen milaka daude. hiltzaileak horietako bat txerri tapeworm izeneko tapeworm bat da. gaixotasun larria zistizerkosiari, sintomak eta tratamendua emaitza horietatik ikasketa lekuaren araberakoa eragiten du giza gorputzean harra. Harrapatu erraza, eta batzuetan ezinezkoa sendatu daiteke. Hitz egin behar etsaiari aurre egiteko, jakin behar dute pertsona izan nahi duzun. Demagun parasitoa buruz gehiago jakin gurekin eta jakin zergatik zistizerkosiari hain arriskutsua da, edo, esan bezala txerri tapeworm.\nHau tapeworm deritzo txerri tapeworm. helduen Txikietako (3 mm) bat du eta burua oso luzea da (6m arte) body segmentutan. buru gainean daude suckers eta amu duten parasitoa ostalari gorputza clings. Urtero harra arrautzak 600 milioi inguru bertan gorozkiak lurzoruaren edo belar finkatu daiteke planoan. Hazten, bitarteko ostalari bat behar dute. Noiz arrautzak txerri urdailean (untxia, untxi, txakurra, basurdea), horietatik eskotila larbak (hexacanth), amu marmol argi antzekoak erori. With tresna horiek larbak zulatu sabeleko horman, barneratzeko sakrifizioa odol-korrontean, eta harekin organo guztiak egiten. tokian eta gero, hazten ilar bat, Zistizerkoak deitzen den hexacanth. bere barruko likido bat du. Arreta jarriz gero, Pea dent ikusiko duzu. buru hau heldugabe harrak etorkizunean. Guztiak. Hurrengo tapeworm ez du garatzeko, ostalari iraunkor bat, eta horrek pertsona bakarra izan behar du zain. He parasitoa "eman" zistizerkosiari, unexpressed lehen etapa sintomak. Beraz, harra denbora aurrera irabazteko ugari ditu.\naskotan antolatzen ditugu picnics, prestatzeko barbakoa. Badago aukera gutxi higiene behatzeko. Gutako askok erdi-labean txuleta eta txuletak bezala. Hori guztia ona da, baina gogoratu behar dugu modurik errazena hori zistizerkosiari harrapatzeko, sintomak zaila narritadura arrunt eta nekea bereizteko dira:\nPobre termikoki tratatzen txerri, erbia, basurdea haragia.\nGarbitu gabe utzi barazkiak, belarrak (moxal, aneta, perrexila).\nHori ez da gaixoa hilgarria izurrite bat lortzeko, baina oinarrizko arauak behatu behar. higiene pertsonala gain, komeni da haragia ikuskatzeko sukaldaritza aurretik. harra larbak dira begi hutsez ikus daiteke. Better oraindik, erosi haragi sanepidnadzora inprimatzeko zerbitzuak bakarrik batetik.\nBarazkiak eta belar bolak erori denean lorategi eta eremuak simaur kutsatutako animaliak hartutako fertilizing.\nEz dago zistizerkosiari infekzioa beste modu bat, noiz tarteko harra ostalariak ez du animalia eta gizakia agertzen da. Gaixotasun hau teniasis (teniodozom) deitzen da eta hori ere esan nahi du, giza hesteetan bizkarroi larbak dira. Hau gertatzen denean, ez duzu cysticercus giza eta harra arrautzak erori, hau da, bere bizitza zikloaren lehen etapa bakarrik hasten da. Teniasis oka maiz, horretan larbak azaleratzen ahoa bidez oka lagunduta. gaixoak irentsi gero, zatoz zioten sabelean eta zistizerkosiari hasten da. Beraz, lehenengo kartel teniasis, eta honetan sabeleko mina, beherakoa, goragalea, berehala kontsultatu beharko duzu zure medikuak eta tratamendua hasteko.\nPatogenia eta zistizerkosiari sintomak\nGaixotasuna erortzen sabelean Zistizerkoak eta / edo biktimaren hesteak batekin hasten da. Ez dago gastrikoa zukua larba oskol disolbatzen. Grabatzen lehen burua bulged out. Dagoeneko to digestio-organo hormak erantsi, eta, ondoren, horien bitartez seep odol sartu laguntzen duten amu eta suckers batera korola bat du. Ondoren larbak gorputz osoan zehar zabaldu dira, birikak, begiak, bihotza, garuna eta bizkarrezur kablea, azala argitzeko. Sintomak eta zistizerkosiari tratamendua araberakoa zein gorputz parasitoak aukeratu zuen bizileku izateko. Garatzea, handitzeko tamaina dute, presio jarriz aldameneko zelula, mina hautemangarria ostalari eragiten. Haien hondakinak pozoitu pertsonari. Baina harra heriotza ona gutxi du. parasitoa gorputzean desegin daiteke (leasing gertatzen). Azpimarratu dute bereziki arriskutsua substantzia, askotan shock alergia eragiten ditu, eta horietatik% 20 dira larriak. Batzuetan hildako harrak calcined (calcify), baina eragin die biktimen organo hantura jarraitzen du.\ngaixotasun mota arriskutsuena garun zistizerkosiari da. Hastapenak sintomak honako hauek dira:\nargia paresis (gihar lasaia, languid mugimenduak);\nhizkera zailtasun txikiak;\nmental seizures, argialdia txandakatuz;\nEgungo gertaerak ahazten (iraganaren memoria mantentzen da).\nlarria buruko minak;\nseizures (ordezko lasaia tarteak).\ncysticercus garuneko bentrikuluetan finkatu bada, sintomak gehituko dira:\nkonortea galtzea buruko mina;\nBrain harra larbak maizago (% 60 inguru) aukeratzen ari. han bizi dira 18 urtez. Parasitoak dira gainazal garun cortex, garuneko mintzen ere ventricles geruzak banatu, eta haien kopurua ehunka edo milaka hurbildu daitezke. Batzuetan gaixotasunaren irudi antza meningitis, garuneko tumore, epilepsia, neurosyphilis. zehatza diagnostikoa burutu fluido cerebrospinal azterketa egiteko, MRI, X-izpien, DGC, odol analisia, bertan eosinophils presentzia zehaztuko du. Tratamendua, bada burmuinean txiki batean larbak, gastatzen kirurgiko. Horietako asko bada, orduan hartu du "praziquantel". garunaren ventricles eta lesioak anitz pronostikoa larbak porrota With oso ahula da.\nParasite larbak udazkenean sartu bizkarmuina, gehienetan burua, baina, halaber, zuzenean sabelean edo kolon batetik, eta sustraiak, maskorrak edo medulla finkatu. Da, halaber, zistizerkosiari nahiko heavy, sintoma horietako besteak beste:\nhanketako mina, besoak, atzera\ngerrikoa mina sabelaldea eta bularrean;\ntrafikoa funtzio urratzen;\nkasu larrienetan, paralisia.\nHau guztia gertatzen larbak kausa Galdu pintxo eta maskorrak, baita cysts eraketa delako. Ez da bizkarrezur kablea konpresio baztertuta.\nDiagnostikoa egiten da serologikoak erantzun bat, MRI, myelography erabiliz.\nEz dago tratamendu espezifikoa ez da.\noso desatsegina gaixotasunak zistizerkosiari begiak, eta horrek sintomak dira da:\nbegi ehun (Erretinosi, uveitis) hantura;\nendekapenezko aldaketak horietako batean;\nikusmen-arazoak bere galera osatzeko.\nlarba giza begia sartzen denean, bizirik eta Eyeball erretinan eta gorputz beirakara hazten da. ikusmen-arazoak barkamena epeak jartzen duen lekuan, iraupena eta horiek noizean gutxitzen. Diagnostikoa ondorioz sortutako:\nRAC cerebrospinal arina;\nOdol analisi espezifikoa.\nposibilitate kirurgia-tratamendua, ezin duzu bada - "praziquantel".\nDagoeneko aipatu dugu arrazoi batzuk sor zistizerkosiari. Sintomak eta gorputz bakoitzaren lesioen tratamendua desberdina da. Zistizerkosia azala, adibidez, deitu daiteke gaixotasunaren isla onenak. Txarra bakarrik% 6 txerri tapeworm infekzioak da. Horrela harra larbak dira gantz geruza azalaren azpian jartzen. lekuetan daude kolpeak txiki, ukitu hutsak dira. Baina ez dira hutsik, baina likidoa, zein karroza eta Zistizerkoak beteta. Horietako gehienak palmondoak kolpeak, barruko bizkar-azalean, bularra inguruko muskuluak dira. Larva bi hamar luzera zentimetro hazten. Sintomak ezin dira antzeman. Kasu batzuetan, rash agertzen da. tratamendu kirurgikoa.\nBiriketako zistizerkosiari. Sintomak, zeinuak, tratamendu\nCysticercus birikak are azala baino gutxiago konformatu, baina baita une desatsegina asko emateko. horietako kopuru handiena, interstizial (interstizial) ehun bildu, gutxienez peribronchial da. Ondoren hazten dira, lumen estutuz eta hantura eragin. birikak larbak Neurriak iristeko 2 cm. bakoitzari kapsula bereziak osatutako inguruan. Prozesu horri pneumonia sintomak dituzten hanturazko erreakzio batek lagunduta. parasitoa hiltzen denean, bai zuen disolbatuta edo calcined. Erraz deformatu. Noiz X-izpien aldaketa horiek, baita parasitoak poltsikoetan, lekuak itzalpean bezala, tamaina bitarteko Gerezi baten ale bat ikusi ahal izango duzu. Ahoskaturik sintomak ez ohi dira present. Gaixoak daiteke kexatu:\neztul (batzuetan streaked sputum edo odol);\nkarga ondoren disnea;\nmoderatua mina bularrean.\nDiagnostikoak artean, x-izpiak, gorotz harrak, odol eosinophils presentzia proba zehatz bat.\nTratamendu oso arraroa da eta lesioak isolatu egin surgically. Kasu gehienetan, agindu harrera ikastaro bat "mebendazole" edo "Parazikvantela".\nhala nola, bihotza eta giltzurruna bezalako beste organo har, oso gutxitan, halaber ager daiteke zistizerkosiari, edo txerri tapeworm. Sintomak eta tratamendua lokalizazio araberakoa izango da. Horrela, gaixo bat ere bihotzean porrota antzeman denean bihotzeko erritmo nahasteak. bihotza porrot kopuru txiki bat gaixotu garatu daitezke.\nOso arriskutsua gaixotasunak haurdunaldian zistizerkosiari, txerri tapeworm larbak gisa fetuaren plazenta bidez sartzen. Kasu horietan, umea jaio da hildako edo desbideratze esanguratsuak. Gainera, Zistizerkoak infestation umetokian (cervix, muki). Arau orokor gisa, appendages hantura gertatzen da. larbak dira euren bizilekua aukeratzerakoan plazenta bada espontaneoa abortua gerta daitezke. Txerri tapeworm haurdunaldian tratamendua gertatutako parasitoak hiltzeko ahalik eta bigarren mailako efektuak zaila. Askotan, medikuek gomendatzen haurdunaldi baja Hastapenak detektatu bada zistizerkosiari garuna, bizkarrezur kablea, begiak, umetokia edo plazenta. mediku batek erabaki fase berandu hasi gaixotasuna detektatzeko ondoren.\nKolesterol plaka odol: hezkuntza, sintomak, ondorioak arrazoiak. Nola odol-ontziak garbitzeko plaka batetik?\nPain eta beheko abdominalak tingling\nTratamendua laringotrakeitis haurrengan: gurasoentzako informazio baliagarria\nGaixotasun zeliakoa - zer da? Sintomak, tratamendu\nHanditu gibela echogenicity Zer bada?\nElastikoak Sisi. Elastikoak Sisi Osoko: kolore, eredua, berrikuspen\nCorrugated board Puente: Instalazio teknologia, ezaugarri, grafiko eta gomendioak\nTuring Alan: biografia, argazkia, lana. Informatikako kotizazioa\nSahatsak eskuz propioa duen hesia: material baten aukeraketa, fabrikazio teknika\nIZH-58 kalibreko 16: ezaugarriak, argazki, berrikuspen\nGogokoenak aktoreak: "Tales Mityaya"\nPoeta Alexei Surkov - Yaroslavl lurra harrotasuna\nLaburki - bezala? Esanahia, historia hechos interesgarri\nGarestiena kabiarra munduko: azalpena, arraina eta errezeta onena\nZirraragarria rugby partida bat: arauak\nHistorikoa bataila margolaritza


Alfonso Alonso ez da PPko lehendakarigaia izango\nPublikatuta: 2020/02/23 18:58 (UTC+1) Azken eguneratzea: 2020/02/23 21:12 (UTC+1)\nHala jakinarazi dio Pablo Casado Espainiako PPko presidenteak Euskadiko PPko buruzagiari.\nAlfonso Alonso, Euskadiko PPko burua. Argazkia: EFE\nAlonso ez dago partekatzen ez duen akordio bat sinatzeko prest Ciudadanosekin\nEGUNERATZEA: Carlos Iturgaiz izango da PPko lehendakarigaia EAEko hauteskundeetan\nDatorren apirilaren 5ean izango diren EAEko hauteskundeetaN Alfonso Alonso ez da da PPko lehendakarigaia izango, Pablo Casado Espainiako PPko presidenteak Euskadiko PPko buruzagiari jakinarazi dionez.\nTwitter bidez Alonsok argitu duenez, Pablo Casadok "jakinarazi dit ez naizela euskal hauteskundeetarako hautagaia izango". "Euskadiko PPren babesa eskertu nahi dut, beti izan eta izango baita nire alderdia", gaineratu du.\nOstiralean, PPko eta Ciudadanoseko Espainiako Zuzendaritzek apirilaren 5eko hauteskundeetarako koalizio-akordioa sinatu zuten, eta EAEko PPko buruzagiak ez zuen onartu akordio hori. Bi egunen buruan, Casadok alde batera utzi du Alonso. Otsailaren 11n izendatu zuten lehendakarigai; baina une hartan ez zegoen, oraindik, PPren eta Ciudadanosen arteko akordiorik. Hitzarmen horren arabera, PPk izendatuko du lehendakarigaia, baina ez zen ezer aipatzen Alfonso Alonsori buruz.\nIgande honetan bertan, Amaya Fernandez Euskadiko PPko idazkari nagusiak berretsi du Euskadiko PP Ciudadanosekin hauteskunde-akordioa sinatzearen aldekoa dela, baina, esan duenez, "akordio horrek EAEko politikaren araberakoa izan behar du, Euskadiko PP zer den kontuan izan behar du".\nAstelehen honetan, Euskadiko PPko Zuzendaritza Batzak bilera egingo du, koalizio-akordoaren osteko egoera aztertzeko. Nolanahi ere, Alonso lehendakarigaia ez izateak baldintzatuko du bilera hori.\nAna Beltran PPko Antolaketa idazkariorde eta Nafarroako PPko presidenteak, larunabtean, esan zuen Alonsok erabaki behar zuela akordioa onartzen zuen ala ez: "Berak hartu behar duen erabakia da", esan zuen.\nPPko presidente ohia


Argia Multimedia. Orendain herria, sare aske, ireki eta neutralaren adibide\n200 biztanleko herria da Gipuzkoako Tolosaldeako Orendain. Badu hiru urte Orendainen internet zerbitzua abiadura handian ukaiteko aukera dutela herritarrek. Zuntz bidezko azpiegitura dute herrigunean eta baserrietara antena bidez zabaltzen da. Azpiegitura guztiz publikoa da. Gorka Egia Orendaingo auzapezak dioenez herritarrengandik heldu den proiektua izan da, parte hartze prozesu baten bidez aintzinera eramana izana dena. Aintzinetik zuten abiadura biziki motela zen eta Internet oinarrizko zerbitzu bat izan behar denez, proiketu hau eraman dute Guifi.net fundazioarekin hitzarmena sinatuz.


"Nire helburu garbia lehen bi postuetan sartzea da" - Zizurkil - Tolosaldeko ataria\n"Nire helburu garbia lehen bi postuetan sartzea da"\nEneritz Maiz Etxarri 2019-10-18 19:59\nEuskal Herriko bigarren mailako txapelketako kanporaketan bigarren postua lortu eta gero, bihar, Altsasun, 18:00etan, finalean ariko da Lopez, Mugertza, Etxeberria, Corchero eta Jauregiren aurka.\nNola sentitu zinen kanporaketako saioan?\nKanporaketan fuerte hasi nintzen eta gorputzak erantzun egin zidan. Akats batzuk egin nituen, baina nik uste baino hobeto moldatu nintzen, eta finalera pasatzea lortu nuen.\nSartzea espero zenuen.\nBai, nik esperantza handia nuen finalera sartzeko. Berez, pixka bat entrenatuta nengoen eta ilusio handiz nengoen. Azken hiru postuak eta gero, beste bi-hiru oso denbora gutxiren barruan sartu ziren, eta edozein akats txikirekin horiek ere aukera izango zutela iruditzen zait.\nSailkatuen artean ezustekorik izan duzu?\nEdozeinek sartzeko aukera zuela ikusten nuen. Bai kanpoan geratu direnak eta bai sartzea lortu dutenak oso segundo gutxiren tartea zuten, eta edozeinek zuen aukera.\nBiharkoari begira zer moduz sentitzen zara?\nOrain katarro pixka bat daukat, bestela gustura nago. Plazara ilusioarekin noa, bigarren egin nuen kanporaketan, eta ea berriz ere, aurreneko bi postuetan sartzen naizen lehen mailara igotzeko.\nHorixe da zure helburu garbia.\nBai, bai. Nire helburu garbia lehen bi postuetan sartzea da. Ea horixe egitea lortzen dudan. Egun biribila atera behar du horretarako, eta gauza guztiak ondo egin behar dira, akatsik egin gabe. Esan dudan moduan, beste guztiak ere hor daude ondo prestatuta. Guztioi gustatzen zaigu txapela janztea, dudarik gabe.\nAurkari zuzenik ikusten duzu?\nAurkaririk zuzenena Lopez bera izango da, eta atzetik 20 segundora sailkatu zen Mugertza, eta horiek biak oso aurkari zuzenak ikusten ditut. Eta beste guztiak ere, ez dakit lehengoan egun ona edo txarra izan zuten, baina guztiak kontuan hartu behar dira. Edozein atera daiteke behetik gora, ezusteko bat emanez.\nZer lan egin beharko duzue bihar?\nBi kana-erdiko, bi 60 ontzako eta bi oinbiko izango dira.\nKanporaketa baino luzeagoa joango da.\nBai, kanporaketan baino egur bat gehiago dugu, eta horietako bat gainera pixka bat handiagoa.


kritiken hemeroteka » Folletin proustiarra\n« Erresistentzia-poesia | Plazera versus epikotasuna »\nFolletin proustiarra Ibon Egaña / Deia, 2016-04-16\nMartutene-ren spinoff bat irudi lezake Lili eta biok-ek: eleberri hartako Martin protagonistaren alter egoa, Faustino Iturbe, da hemen protagonista, eta Martutene-n bigarren planoan zegoen Otzeta fikziozko herria eta gerra zibila lehen planora dakartza Lili eta biok-ek. Ordukoan bezala, gizonezko idazle baten eta emakumezko gazte baten arteko enkontruak (oraingoan sexuala ez denak, zorionez) jartzen du abian narrazioaren motorra, Lili neska nerabearen eta Faustino Iturbe idazle helduaren artekoak.\nLilik Otzetako aitonari entzundako gerrako pasadizo bat kontatzen dio Faustinori, eta kontakizun horren hariak josteari lotzen zaio pertsonaia nobelagilea. Juan Aramendia falangistaren eta Otzetako Rosaritoren arteko ezinezko maitasun-istorioaren berri izan ondorengo zazpi egunak gertaera haren egia berrosatzera datozen zantzu, enkontru eta kasualitateen multzoa dira. Bigarren mailako pertsonaia (are animalia) guztiek garamatzate Otzetara eta Juan eta Rosaritoren kontakizuna osatzera, sinesgarritasunean pitzadurak sortzeraino.\nBadu nobelak folletinetik, eta baita tragedia klasikotik ere (Edipo erregea etor dakiguke gogora pertsonaien anagnorisietan). Baina, izatekotan, Proustek idatzitako folletin bat izango litzateke Lili eta biok, zeren prosak eta idazketak, xehetasunei emandako garrantziak eta mundu bat sortzeko gaitasunak igotzen dute nobela goragoko mailara. Horregatik du beharrezkoa arnasa luzea eta pertsonaiak eraikitzera, paisaian, gorputzetan, detaile txikienetan arreta jartzera emana den narratzailea.\nEz dira berriak gerra zibilaren inguruko kezkak Saizarbitoriarenean (errua, memoriaren transmisioa, herentzia ideologikoa). Lili eta bioken berritu egiten dira auziok eta erdigunea hartzen dute beste batzuek: heroi izan ez zirenen eta koldarren duintasunak, bando okerrean kokatu zirenen zintzotasunak. Iraganaren irakurketa politikoek ezinbestez ezkutatzen dituzten ñabardura indibidualei eta auzi etikoei heldu nahi izan die Saizarbitoriak eleberrian, eszena eta gogoeta beharrezkoak jasoz. Aldika zalantza sortu zait, ordea, ez ote dituen hurbilpen horrek etika eta ardura kolektiboak gehiegi lausotzen eta despolitizatzen.\nSaizarbitoriaren beste obsesio batek ere zeharkatzen du Lili eta biok. maskulinitate galduarekiko mirak, Faustino Iturbe ostomizatu eta desio sexualik gabekoan haragituak. Nobelagilea, izan ere, gerrako kontakizuna berrosatzearekin batera, birilitatea ere berreskuratuz doa, eta hura errekuperatutakoan soilik izango da gai hala kontenplaziotik ekintzara pasatzeko nola idazteari ekiteko.\nIrakurleak erabaki beharko du sinesgarritasunaren jolasean noraino iristeko prest dagoen; neuri urrutiegira eramana egin zait aldika (eta maiz justifikatzen zaila Lili eta Faustinoren arteko harremana ere), baina gehiegikeria zenbaiti ironiazko irribarrea egindakoan, gozatu egin dut istorioarekin, prosarekin, umorearekin eta, finean, zazpi egun fikziozko mundu propio batean pasa izanarekin.


Organo hauek zureak bezalakoak dira - Zientzia Kaiera\nOrgano hauek zureak bezalakoak dira\nIazko urritik, gure erraiak erakusgai daude Donostiako Eureka! Museoan. Hau ez da gore film bat, ez eta zientzia fikzioa ere: plastinazioa da, eta hari esker, animalien eta gorpua zientziari eman dioten gizakien benetako organoen bilduma bat osatu dute. Gunther Von Hagens anatomista alemaniarrak 1977an asmatu zuen teknika horren bitartez, hildakoen gorputz atalak bikain kontserbatzen dira, usteldu gabe. Bizirik dauden organoen berdin-berdinak dira, itxura eta koloreari dagokionez. Gure barrunbeetara begiratzearen parekoa da.\nLehendik ere izan da Euskal Herrian plastinazioa bertatik bertara ezagutzeko aukera. Esaterako, azken urteotan Iruñean, Bilbon eta Irunen izan dira gaiari buruzko erakusketa ibiltariak. Baina Eureka! Museoko hau bilduma iraunkorra da, organoz ez ezik hezurrez ere osatua, eta denboraren poderioz handitzen joateko asmoa duena.\nIdoia Mugika museoko edukien saileko hezkuntza teknikaria da, eta berak azaldu bezala, “plastinazioak usteldura eteten du, eta tratatu den organoa epe luzera mantendu. Barruan duen ur guztia desagerrarazten da, eta plastikoa da ur horren ordezkoa”. Zerbait barrutik kanpora plastifikatzea bezalakoa da. Izan ere, plastinazioaren bitartez tratatu duten organo bati begira dagoenak ez du antzematen: plastikoa barruan dago, kanpoan ez da inon ageri. “Itxura oso erreala da. Organoa ikusten dugu ura izanez gero ikusiko litzatekeen bezala, jakin gabe uraren ordez polimero bat sartu diotela. Benetako ehunek eta zuntzek hor jarraitzen dute, babestuta, eta urik berriz ez sartzeko bermatuta dagoen ingurune batean”, gaineratu du Mugikak.\nEmaitza bikain horren atzean lau urrats dituen prozesu konplexua dago:\nGiza soinaren plastinazioa, bere organo guztiak agerian dituela (Irudia: Eureka! Zientzia Museoa)\nHil eta bizpahiru egun geroago, animaliaren edo gorpua zientziari eman dion gizakiaren rigor mortis delakoa igaro denean, plastinazioarekin tratatu nahi den zatia disekzionatzen da. Organo eta ehun guztiak plastinatu nahiko balira ere, banan-banan egin beharko litzateke, guztiei ez baitzaie plastiko mota bera egokitzen. Esaterako, erakusketan giza soin bat dute, organo guztiak agerian, eta osorik plastinatzeko urte eta erdi luze behar izan zuten hura egiteko enkargua jaso zuten teknikariek.\nDisekzioaren ondoren ekiten zaio finkatzeari, beraz. Formaldehidoa erabiltzen da horretarako, substantzia antiseptiko eta kontserbatzaile bortitza izaki. “Horrek usteltzea geldiarazten du erabat. Ehuna dilatatzen hasten da pixka bat, eta bakterioak eta ustelkeria eragin dezakeen guztia desagertzen da”, dio Mugikak.\nEzinbestekoa den urrats honetan, berezkoa duen ura kentzen zaio organoari, haren ordez substantzia disolbatzaile bat sartuta. Azetona izaten da, normalean, substantzia hori. Urarekin erraz disolbatzen den produktua da azetona, eta hala, plastinatu nahi den organoaren berezko urari tokia kentzeko ahalmena du.\nMugikak azaldu bezala, “azetona bainua -15 edo -20 gradutan dagoela, plastinatu nahi den elementua sartzen da, eta behar adina denbora egoten da hor, haren ur kantitatea %1era jaitsi dela detektatzen den arte. Difusio bat gertatzen da. Urak kanpora egiten duen heinean azetona barrura sartzen da, eta nahikoa denbora utzita, gorputzaren barruan ia dena azetona izatea lortzen da”.\nErretzaile baten giza birika (Irudia: Eureka! Zientzia Museoa)\nIndarrez egindako inpregnazioa\nHau da plastinazio prozesuaren gakoa. Azetona erraz lurruntzen da, eta horixe da produktu hori baliatzeko arrazoietako bat; hirugarren urrats honetan hura desagerrarazi behar baita, haren tokian plastikoa sartzeko. Ezin da edozer plastiko izan, noski. Aukeratzen den silikona motak gai izan behar du azetona dagoen barrunbeetara iristeko, bidean gogortu gabe. Bestela esanda, malgutasunari eutsi behar dio, gutxienez helmuga duen tokira iritsi arte.\nMugikak azaldu bezala, hutsunea egiteko ahalmena duen makina bat ere sartzen da jokoan hemen: “Hutsunea egiten ari den bitartean, azetona lurrunduz joango da, eta aldi berean, silikona dagoeneko bertan murgildu denez, azetonak utzitako lekuan sartzen da. Silikonarekin batera agente ontzaile bat txertatzen da, eta horri esker, tenperatura berotzean (hirugarren urrats hau -15 eta -25 gradu arteko tenperaturan hasten baita), orduan bai, silikona gogortzen da”.\nZailena egin ondoren, urdaiazpikoen modura, ontzea dagokio plastinazio prozesua jasan duen organo edo ehunari. “Ez dago mikroorganismorik dagoeneko, ezta urik ere, eta dena babestuta dago barrutik kanpora, plastiko bidez. Gasen bidezko ontzea egiten da orain. Aireztatzen da, kanpora atera den silikona guztia kentzen zaio, eta uzten zaio giro tenperaturara itzultzen eta gogortze prozesua bukatzen”, dio Mugikak.\nTxakur baten birikaren negatiboa (Irudia: Eureka! Zientzia Museoa)\nAnimalia eta gizakien benetako hezur sorta batekin batera, goian aipaturiko lau urratsak gainditu dituzten organo interesgarri askoak biltzen ditu erakusketak. Lehen aipaturiko giza soinaz gain, askotariko organo solteak daude bertan: giza entzefaloa, bihotza eta giltzurruna; txerri, txakur eta ardi entzefaloak; erretzaile eta ez erretzaile baten giza birika bana; zaku amniotikoak; fetuak…\nHorien guztien artea bada, baina, plastinazio prozesu arrunta jasan ez duen elementu bat. Txakur baten birika da, eta nolabait esatearren, alderantzizko plastinazioa egin dute kasu honetan. Izan ere, birikaren ordez, birikaren negatiboa dago erakusgarri. Mugikak azaldu bezala, “biriken zuhaitza-edo lortu dugu oraingoan; bronkiolo, albeolo eta guzti. Kontrakoa eginez lortu dugu hori. Aireak eta odolak egiten duen bidean sartu dute silikona, injekzio bidez. Gero benetako birika desagerrarazi egin dute azido batekin, eta hala, haren negatiboa geratu zaigu”.\nArgitalpen-data: 2014/06/04 · Atala: #KZJaia, Dibulgazioa\nGiza anatomiako atlasa anatomia deskriptiboa eta anatomia topografikoa eta sekzionala konbinatzen duen argitalpena da. 725 orrialde eta 14 atal dituen […]\nAna Galagarra Aiestaran Ar adina zakil edo gehiago daude (espezie batzuk zakil bat baino gehiago baitute), eta, beraz, zaila da […]


“Ogia ondo saltzen da, baina asko jaitsi da gozoa” - Eskualdea - Aiurri.eus\n“Ogia ondo saltzen da, baina asko jaitsi da gozoa”\nAinhoa Arozena 2020-05-02 09:00\nMamen Sarasola, Amasa okindegiko barraren atzean.\nMamen Sarasola Amasa okindegia\nMamen Sarasola asteasuarra Villabonako Amasa kafetegiko arduraduna da. Okindegiaren aldea zabalik badute ere, itxita daukate kafetegia. Normaltasunera itzultzeko gogoa duen arren, oraindik bide luzea egin beharko dela uste du.\nAlarma egoera piztu zenetik, itxita daukazue saltokiaren erdia. Zer diozu egungo egoeraren inguruan?\nDendaren alderdia bakarrik daukagu zabalik: okindegi eta gozotegia. Kafetegiko barra itxita daukagu hasieratik. Eramateko kafeak ateratzen uzten badigute ere, ez dugu halakorik egiten; kafe gutxi batzuk ateratzeko, irabazia baino gastua ekarriko bailiguke horrek. Denda handia denez, hirunaka sar daitezke bezeroak barrura, baina tristura ematen du lokala erdi hutsik ikusteak.\nBost langiletatik bi ari gara lanean. Gainerakoak ERTE egoeran daude, ustez behintzat, ez baitigute erantzunik eman. Denda irekita daukagu, baina baldintza handiekin. Nabarmen jaitsi dira salmentak. Ogia eta egunkaria ondo saltzen dira, baina gosaririk zerbitzatzen ez dugunez, napolitana, croissant, opil nahiz bestelako gozo gutxi saltzen dugu. Asteburu eta jai egunetan gehiago, pastelak batez ere.\nNoiz itzuliko ote da gutxi gora-beherako ohiko martxa?\nUrruti ikusten dut nik hori. Urria baino abendua ere izango da agian, eta neurri zorrotzak hartu beharko ditugu, gainera. Distantziak mantendu beharko dira bai dendan, eta baita mahai batetik bestera ere. Aldaketa asko egin beharko dela iruditzen zait: produktuak babestekoak, bezeroa eta langilea bereizteko panelak… Guztia egokitu beharko da, eta horrek ere gastua ekarriko du. Langile gutxiago aritu beharko dugu barraren atzean, eta mahai bakoitzean bezero gutxiago. Birusak sekulako eragina izan eta izango du gugan, kalte handiak ekarriko dizkigu. Ea nola ematen diogun buelta honi… Batzuetan oso ilun ikusten da guztia: beltz-beltza.


Sonia Perez Ezquerra sailburuari elkarrizketa Onda Vascan - Eusko Jaurlaritza - Euskadi.eus\n2020.eko uztailak 16\nSonia Perez Ezquerra Eusko Jaurlaritzako Turismo, Merkataritza eta Kontsumo sailburua elkarrizketatu dute gaur Onda Vascan. Osasun arloko azken erabakien inguruan galdetuta, sailburuak komenigarritzat jo du osasuna babesteko hartutako neurriak hartzea, baina baita "seguruak bagara lehiakorragoak izango garelako ere". Sonia Perezek nabarmendu duenez, helmuga seguruaren irudia sustatzeko lanean jarraitu behar da, eta Euskadi ondo kokatuta dagoela esan du. "Zuhurtasun eta lan une batean gaude, baina beharrezkoa da adieraztea gure sektoreak modu eredugarrian jokatzen ari direla, protokoloak zorroztasunez aplikatuz, eta, ildo horretan, justiziazkoa da hori kargugabetzea eta gure profesionalak zoriontzea".\nSailburuak, halaber, turismo-ostatuen okupazio-zifrak errepasatu ditu, eta turismoaren eta merkataritzaren sektorearen egoera deskribatu du. Batez ere barneko eta nazioko turismora bideratutako sustapen-kanpainak emaitzak izaten ari dira, bidaiari nagusi gisa Madril, Katalunia edo Aragoi bezalako merkatuen eskari handiarekin.\nSaltokiak, bestalde, profesionaltasun handiz eskaini du alarma, eta orain, aurrekari horrekin, suspertzen ari dira. Hurbileko merkataritzak funtsezko zeregina izan du konfinamenduan, merkataritza seguru gisa, eta orain ahalegin hori eskertzeko unea da.\nKontsumoari dagokionez, Kontsumobide lan pedagogikoa egiten ari da, eta ez da pandemia aitzakiatzat duen abusu handirik antzeman. Asko funtzionatu du aldeen arteko akordioak, eta eskualde-eremutik haratago doazen gai batzuetan Kontsumo Ministerioarekin batera joan da.


EGUZKI-OIHALAK, ERROTULUAK ETA ANTZEKOAK INSTALATZEA\nIzapide horrek toldoak, errotuluak eta antzekoak jartzeko eskaera finkatzen du eraikinari berari dagozkion eraikuntza-elementuak ez diren elementuak izateagatik, eraikin baten fatxadan jarrita.\nAurretiazko jakinarazpenaren esku-hartzeko araubidean ezarri dira.\nAurretiazko jakinarazpena dokumentu normalizatu batean egin beharko da eta, horrekin batera, ondoren erabakitako berariazko dokumentazioa aurkeztu beharko da Udalean; azken horrek jarduera jakinarazitako egintza moduan izapidetu daitekeen egiaztatuko du eta baita dokumentazio osoa aurkeztu den ere.\nEgiaztatu ostean, dokumentua sartu egingo da, eta interesdunari sarrerarekin eskaera-kopia bat emango zaio. Kopia horrek adieraziko du Administrazioa jakitun dela eta eskatzailea gaituko du nahi duen jarduerari hasiera emateko. Eskaeraren kopia jardueraren xede den lokalean erakusgai jarriko da obraren tokian.\nUdal Zerbitzuek dokumentazioa aztertuko dute eta, hala badagokio, ikuskapen-bisita egingo dute jarduera egindako jakinarazpenari eta ordenamendu juridikoari egokitzen zaion egiaztatzeko. Dokumentazioa edota ikuskapen-bisita aztertu ostean txosten bat egingo da hilabeteko epean, eta bertan jarduera araudi aplikagarriari egokitzen zaiola egiaztatuko da\n1.1.- Aurretiazko Jakinarazpenaren inprimaki normalizatua\n1.2.- Kasu bakoitzean aplikagarria izango zen sektoreko legeriak eskatutako aurkeztutako baimenak. Aurkezten den baimenarekin batera, hala badagokio, titularraren edota eskatzailearen adierazpen bat aurkeztuko da eta bertan jasoko da, baimena lortu duen dokumentazioa eskaerarekin batera Udalean aurkeztutakoaren berbera dela.\n1.3.- Teknikari eskudunak izenpetutako txostena, eraikuntza-babesa “udal-zaintzakoa” bada, eta bertan aurreikusitako esku-hartzea justifikatuko da, inguruneari nola egokitu zaion, zer integrazio morfologikoa eta abar izan duen justifikatuz eta, horrekin batera, esku-hartzearen inguruko eta hura dagoen eraikin-multzoaren argazkiak aurkeztuko dira.\n1.4.- Dagokion emakida edo baimena egin nahi den esku-hartzeak jabari publikoa okupatzea edo erabiltzea dakarrenean.\n1.5.- Eskatzaile, sustatzaile edo ordezkariaren identitatea eta ordezkaritza horren akreditazioa justifikatzen duen dokumentazioa.\n2.- Berariazko dokumentazioa\n- Kale-izendegiaren planoa, krokisa edo fotokopia (edo udalaren oinarri kartografikoarena) adieraziz jarduera proposatzen den kokalekua, eraikin, lokalaren eta abarren egoera, udalaren kale-izendegian azaltzen den helbidearekin.\n- Horri buruzko Udal Ordenantza betetzen dela dioen justifikazioa, Planta, Fatxada eta Atalari mugatutako planoak aurkeztuz, bai eta instalazioaren egoera jasotzen duen argazkia ere.\n- Aurrekontu zehatza (Obra-unitateak, neurketak eta unitateko prezioak)\nFatxadan jarritako elementuen ordenantza arautzailea, eraikinaren eta kanpoko publizitatearen barnean ez daudenak normativa_eu.htm


Avlo, Renfe Low Cost (Valentzia) | Renfe\n"La terreta" gisa ezagutzen du jendeak Valentzia; tradizioa eta abangoardia nahasten dituen hiri anitza da, Mediterraneoaren bihotzean, eta inoiz amaitzen ez den plan mordoa eskaintzen dizu.\nGal zaitez bere alde historikoan, "Ciutat Vellan", eta gozatu valentziar gotikoaren adibide nagusiez, hala nola Katedrala eta Miguelete dorrea edo Generalitatearen Jauregia. Busti zaitez kulturaz, arteaz eta gastronomiaz Ruzafa eta Ensanche inguruan, modako lokalez beteta dagoen eremua baita. Izan ere, ez da harritzekoa Valentzia 2022ko diseinuaren munduko hiriburu aukeratu izana.\nEdozein momentu ona da hiria bisitatzeko, nahiz eta, zalantzarik gabe, martxoan egiten diren eta Nazioarteko Interes Turistiko gisa katalogatutako Falla ezagunen garaian, hiria biziz eta kolorez betetzen den. Gorde ezazu data!\nNola ez, ezin duzu galdu Valentziako paella on bat (benetakoa), nahiz eta Valentzia ez den bere arrozagatik soilik ezagutzen, autorezko jatetxe onenetaz ere gozatu ahal izango duzu, edo tapak dastatu ahal izango dituzu El Cabanyal aldean, xarmaz betetako arrantzaleen auzo zaharrean.\nBidaiatu trenean Valentziara, aukerarik azkarrena, erosoena eta iraunkorrena da. Hiriak guztiontzako planak eskaintzen ditu, bakarrik bidaiatzen baduzu, zure familiarekin, seme-alabekin edo lagunekin. Eta beti preziorik onenean. Avlo-rekin oso erraza da.\nVALÈNCIA JOAQUÍN SOROLLA GELTOKIA\nValentziako Joaquín Sorolla geltoki nagusia 05:45etik 24:00etara irekita dago eta zerbitzu ugari ditu:\nMetroarekin eta autobusarekin loturak\nHorrez gain, València Joaquín Sorolla geltokian, Avlo trenak egunero konektatzen dira beste helmuga batzuekin, bidaiatu trenez Madril (eguneko 3 tren), Cuenca (eguneko 2 tren) eta Requena-Utielera (eguneko 2 tren).\nArteen eta Zientzien Hiri ezaguna Turia ibaiaren inguruan kokatzen da, eta bisitariei esperientzia paregabea eskaintzen dien zientzia- eta kultura-dibulgazioko Europako multzo handienetako bat da.\nKondairak dioenez, Valentziako katedraleandago Grial Santua, Jesukristok Azken Afarian erabili zuen kaliza.\nHiriak bere Zetaren bidea dauka, eta material horrek Valentziako historian izan duen garrantzia eta bere kulturan eta tradizioan nola islatzen den erakusten du.\nBariko San Nikolas eta San Pedro Martiriaren elizari "Valentziako Sixtina Kapera" deitu ohi zaio bere Barrokoko fresko zoragarriengatik.\nEzin zara gosariaren eta bazkariaren artean "esmorzaret" egin gabe, Merkatu Zentralean, inguruko produktu gastronomiko onenak eskainiko dizkizun eraikin modernista ederrean.


kritiken hemeroteka » Kirurgia literarioa\n« Geografiak | Bazuen anbiziorik »\nKirurgia literarioa Aritz Galarraga / Gara, 2006-04-08\nT S. Elliot-en aipu bat aurkitu dugu liburuan. “Summer surprised us” zioen ingelesak Hildakoen ehorzketa izeneko poeman. Eta udak poetarekin egin bezala, ustekabean harrapatu gaitu Xabier Montoiak gu. Lehenik eta behin iazkoan Bingo, bere ibilbide poetiko osoa jasotzen duen poema bilduma, argitaratu zuelako, Pamiela etxearekin. Ustekabean harrapatu gaitu halaber aipatu bilduma irekitzen duen sarrera sonetoan esaten dituen gauzak irakurtzean. Azkenik, Bingo honetan aurki daitezkeen sorpresa atseginengatik ere ustekabean harrapatu gaituela esan beharra dago.\nPoema liburuak izan ziren Xabier Montoiak kaleratu zituen lehen hiru literatur lanak, urrun geratzen zaizkigun 80etan. Garai bertsuan, euskal rockaren erakusgarri izandako taldeetan aritu zen, lehenengo Hertzainak hartan eta baita M-ak taldearen buru ere. Hiru izan ziren, beraz, gasteiztarrak kaleraturiko poema liburuak: “Anfetamiña” (1983), “Likantropo” (1985) eta “Narraztien mintzoa” (1988). Baina orduz geroztik genero lirikoa bazterturik izan du Montoiak, argitaratzeari dagokionez behintzat. Zeren eta orain bilduma berri hau kaleratu duenean ikusi ahal izan den moduan, urte luze hauetan ez dio poemak idazteari utzi. Aurrez aipaturiko hiru liburuez gain, orriotan aurkituko ditugu 1988tik 1998 bitartera idatzitako zenbait poema eta orain arte argitaragabe baina orain argitaratutako Udazkena Berlinen olerki sorta. Labur esanda, liburu honetan Xabier Montoiak 1981etik 2000. urtera idatzitako poemak irakurtzeko parada ezin hobea daukagula.\nPoema zahar eta berriak, beraz, elkar hartuta bilduma bakarrean. Orain hogei urte inguruko poemak, ordea, kirurgia ebakuntza txikiekin aurkezten dira ostera, urteen joan-etorria arintze aldera. Bingo irekitzen duen sonetoak argi adierazten digu Montoiaren benetako intentzioa zein den eta liburuaren motibazioetariko bat eskaintzen digu. Hala dio sonetoak: “Gibelera egin eta ezin sinetsi / gazte nintzeneko bertsoen kaskarra” aitortzen du idazleak. Eta jarraian: “Zerbait egin behar, eta horri ni lotu: / hemen hitz bat alda, beste bat ezaba / aitzina zihoan txukuntze lana”. Antonio Lopez margolaria honela mintzo zen, eta buruz ari naiz, pinturaren gainean: “Koadro bat ez da sekula amaitzen. Baina iristen da une bat non, dela hobetu ezin duzulako, dela eginkizun berriei heltzeko beharra duzulako, amaitutzat ematen duzun”. Bada, Bingo irakurtzen duenak bukaera hori atsegin ez eta azken ukituekin berrituta aurkituko ditu orain Xabier Montoiaren lehen poema bildumak.\nInkonformistak, probokatzaileak, lege eta arau apurtzaileak izan nahi zuten eta izan ziren lehenengo poema haiek. Rockaren eta gauaren mundutik edaten zuten poema mitikoak aurkituko ditugu hemen, gozamena berriz: “Batzuentzat / Jesukristo gurutzera / (lapurren artean) / igo zenean, / hasten da historia. / Niretzat / David Bowiek ilea moztu zuen / egunean”. Umore beltza eta sarkasmoa dituzte ezaugarritzat Montoiaren poemok, eta berekin desesperantzaren ukitu mingotsa. Liburua hasi eta buka arte mantentzen dute joera hori, nahiz eta aurrera egin ahala idazlearen heldutasuna nabarmentzen den. Udazkena Berlinen sorta dugu horren lekuko, betiko ezaugarriei muzin egin gabe Xabier Montoia freskoena erakusten digu eta. “April is the cruellest month” esaldiarekin hasi zuen Elliot-ek lehentxeago aipaturiko poema. Zer hoberik apiril euritsura atzera begira jarri eta Montoiaren poema berri eta berrituekin udaberri hasieraren krudeltasuna arintzea baino?


Erdi Aroa Zizurkilen - Tolosaldeko Ataria.\nJon Miranda Labaien 2017-05-19 10:26 kultura Zizurkil\nBihar, 1350. urteko maiatzaren 20a izango da Zizurkilen. Urte asko dira Maiatza Saltsan egitaraua prestatzen dutela herrian eta saiatzen dira urtero gai jakin baten inguruko ekitaldiak prestatzen. Hausnarrean hasi ziren udal ordezkariak irailean, herritarrekin batera kultura batzordean bildu zirenean eta gai posiblea mahaigainean Hernandorena kultur elkarteak jarri zuen.\nJoxin Azkue kideak aipatzen duenez, «guk elkartean aspalditik genuen gogoa Atxulondoko burdinolaren inguruan zerbait egiteko. Proposamena luzatu eta handitzen eta handitzen joan da kontua. Ola martxan zegoen garaian girotutako azoka batekin hasi, herri antzerkiarekin jarraitu eta konturatzeko izugarrizko dimentsioa hartu du festak». Herriola deitu diote.\n«Ondo pentsatutako izena da», Julian Arrastoa Hernandorenako kidearen ustez, biharko festak herrigintzarako «faktoria» izan eta herri giroa sustatu nahi baitu. «Geure artean egin nahi dugu guztia, kanpotik ezer ekarri gabe, geure trebeziak baliatuta».\nFuntsezkoa ez da izango ikuskizun polita egitea, herritarrak egitea baizik. Bidean jarri dute arreta antolatzaileek: elkar hitz egitean, proiektua elkarrekin eraikitzen joatean, negoziazio horretan, kontsentsuan eta lehenengo ideia hori hamar mila detailetan nola gauzatzen den ikustean. «Guk Teodoro Hernandorenakoek ideia jartzen dugu, baina herrian jende ahaltsua dago, gai dena ideia hori hartu eta garatzeko, aberasteko eta gauza diferenteak eransteko. Askotan ideiak inporta du gutxiena, guk egiten dugu lanik errazena», esan du Azkuek.\nBidea egiteak duen garrantzia azpimarratu du, baita ere, Arrastoak: «Guztion artean egiten ari garen zerbait dela sentitzea, hori ikaragarria da. Egunak berak baino gehiago balio du horrek». Eguna, bihar izango da baina lehen ekitaldia hilaren hasieran egin zuten Atxulondoko burdinola ikustera joateko txangoa antolatuta.\nDuela bi urteko antzerkia\n2015ean, eskualdeko beste hainbat herrik bezala, Zizurkilek bere burujabetzaren 400. urteurrena ospatu zuen. Data hori garrantzitsua zela eta zabaldu beharra zegoela iritzita, planteamendu xumea zena Bazen behin herri txiki bat herri antzerkian gauzatu zen azkenean, non Zizurkilgo eragile eta herritar askok parte hartu zuten. Azkueren ustez duela bi urtekoa «sorpresa bat» izan zen bai barrutik eta bai kanpotik ikusi zutenentzako, «espero ez genuen jendeak ere zoriondu gintuen». Arrastoaren iritziz ere, «barrutik igual ez zaigu hainbestekoa iruditzen, baina kontziente gara kanpotik begiratuta ikuspegia bestelakoa izan daitekeela eta herri honetan zenbait gauza egiteko kapazitatea dagoela pentsatzea».\nOihartzuna utzi zuen 2015eko ekimenak eta herritarrak «egarriz» geratu zirela uste dute Herriola batzordeko kideak. Duela bi urteko antzerkian parte hartu zuen Jabier Oiarzabalek eta aurten ere errepikatuko du. «Ez gara profesionalak eta ez du zertan denak perfektu atera behar. Behin emanaldia bukatuta barre egiteko motiboa ere eman beharra dago», dio umorez zizurkildarrak. Aurten ere apaizarena egiten jardungo du.\nBaina zeregin gehiago ere izango ditu bihar Oiarzabalek: Erdi Aroko lanbideen azokarako postuak prestatu eta dekoratuko ditu eta goizez postu horietako batean, Beldarrain Zaharrekoan, odolkigile ariko da. «Lanak ondo banatuta dauzkagu», esan du Azkuek, «ardurak banatzen ditugu eta bakoitza libre uzten dugu bere eginkizunean, era horretara norbera dagokion eremuan zentratzen da. Konfiantza osoa dugu bakoitzak duen onena emango duela».\nAskotariko talde antolatzailea\nZazpi hilabetetako prozesu luzea izan da Erdi Aroko festa diseinatzearena. Astelehenero egin ditu Herriola batzordeak bilerak, prestaketa lanak komunean jartzeko. Arrastoaren ustetan, «zailagoa» da horrelako prozesu luzeetara jendea biltzea, «baina gauza jakinetan laguntzeko beti dago norbait prest». Elkar aspalditik ezagutzen dute eta badakite norengana jo laguntza eske. 30 eta 40 urte arteko jende multzo bat badago aktibatuta herrian eta haiek hartu dute ardura nagusia. «Gazteagoek beste gauza batzuk izaten dituzte buruan, eta ez dituzte gai hauek beraienak bezala hartzen», dio Arrastoak.\nDena dela Zizurkilen «errespetuz» hartzen den ekimena dela dio Azkuek eta herritarrak aurtengorako zer prestatu den jakiteko irrikaz daudela uste du. Eguraldiak laguntzen badu gauzak ondo aterako direlakoan dago. «Duela bi urte oso maila altua jarri genuen eta kostako zaigu hori berdintzen», esan du barrez Arrastoak.\nHerriola antolatzeko batzordean bildu dira herritarrak azken hilabeteetan eta talde horrek jarraipena izango ote duen galdetuta, solaskideek ez dute erantzuten jakin: «Aurtengoa bukatutakoan berriz bilduko gara eta balorazioa egingo dugu. Beharbada eskarmentua hartu eta erabakiko dugu sekula gehiago ez garela horrelako zalapartetan sartuko. Edo beharbada sortuko zaigu hemendik bizpahiru urtetara beste zerbait egiteko harra».\nEgun osoko festa bihar\nAtxulondoko burdinolari buruzko zerbait egiteko asmoa, biharko festa egunean gauzatuko da azkenean. Olaren hauspoaren erreplika Joxe Arregi plazan dela, Erdi Aroko lanbideen 13 postu jarriko dituzte bertan. Haria, herri antzerkiak eramango du: Donemiliagako markesen alaba eta Okendotarren semearen arteko ezkontzaren aurreko festa irudikatuko dute.\nBien bitartean, Erdi Aroko joko eta jolasak egingo dituzte umeek eta eguerdian herri bazkarian 200 lagun bilduko dira. Garai hartako menua eta garai hartako sukaldeko ontziak erabiliko dituzte. Arratsaldean festa giroa nagusituko da eta batzuk futbol zelaian bote luzean ariko diren bitartean, beste batzuk plazan, erromerian dantzatuko dute. Dekorazioak eta jantziek girotuko dute festa Erdi Aroan, baina egin, bihar egingo dute jaia Zizurkilen.\nEtxe guztietara 'Atxulondo eta burdinolak' argitalpena banatuko da\nAurtengo Maiatza Saltsan Atxulondo burdinolari eskainiko zitzaiola erabaki ondoren, Hernandorena kultur elkarteak etxe guztietara banatzeko argitalpen bat publikatzeko konpromisoa hartu zuen. Atxulondo eta burdinolak da emaitza, ia 40 orriko liburuxka.\nLanarekin «argi izpi bat» piztu nahi izan du elkarteak eta ez doktoretza-tesi bat egin: «Gehiago sakondu nahiko lukeenak amaieran aurkituko ditu horretarako iturri eta bideak». Datu gutxi topatu dituzte XV. mendetik XVI. mendera martxan egon zen burdinolaz. «Herri ondarea zenez, alokairuan zeinek hartzen zuen jasota dago dokumentuetan, baina zerrenda hori ez da berez oso interesgarria», esan du Azkuek.\nBeraz, «tranpa» txiki bat egin eta Erdi Aroan martxan egon ziren burdinola hauen tipologia jaso dute argitalpenean: nola funtzionatzen zuten, nola eraikitzen ziren, zein parte zituen... Horretarako, irudi grafikoak baliatu dituzte eta Aian dagoen Agorregiko burdinolan hartutako irudiak jaso dituzte.\nOndoren Atxulondori buruzko hainbat hipotesi bota dituzte, «hamaika galdera datozkigu gogora; erantzunak ordea, urri». Hala ere, herriko historiari buruzko jakin-mina duenak atseginez irakurriko du liburua.\nAtxulondo orain arte ahaztuta geratu den zokoa da eta asko dira bertaraino ailegatu ez diren herritarrak. «Mundu magikoa da, ordea. Basatia, hostotzak eragiten dituen argi-itzalek misterio kutsua ematen diotena». Hantxe diraute zutik Atxulondo burdinolaren arrastoak.\n11:00 - 14:00. Joxe Arregi plazan:\n- Erdi Aroko lanbideen azoka.\n- Herri antzerkia, dantza, musika.\n- Haurrentzako Erdi Aroko jolasak.\n- Bote luzea, Danena futbol zelaian.\n- Dantzaldi gidatua eta erromeria Joxe Arregi plazan.\n13 POSTU JOXE ARREGI PLAZAN\nBeldarrain Zaharreko odolkigileak.\nAkezko errotako okinak.\nAzken Portuko ukendugileak.\n200 PERTSONA BAZKALTZEN\nJoxe Arregi plazan, goizeko ekitaldiak bukatuta mahaiak jarri eta bertan egingo dute Erdi Aroko bazkaria. Baratzuri zopa, oilasko errea eta mamia izango dira bazkaltzeko. Buztinezko plateretan eta egurrezko ontzietan jan eta edango dute.\nezteu bizi nahi\nizerdi gorriz bustia\nAh...! Olagizon ta andre\nAh...» Zizurkilgo plazan\nGure herriko altxorra\nAh...! Atxulondon piztu\nlibre izan nahi!\nHerria aurrera doa!\n(Exkixu taldearen Amaiur kantuaren moldaketa)\nErdi Aroko joko eta jolasak\nJolas eta jokoek lau funtzio nagusi dituzte: Jendarte jakin batean, subjektu eta estamentu bakoitzaren funtzioari egonkortasuna ematea, eginkizun ludiko-soziala esaten zaiona; Jolasek, ordea, badute zeregin hezitzailea; eta baita kulturala ere, jolasen bitartez transmititzen baitira balore eta ohiturak; Bukatzeko, gaitasun fisiko eta mentala lantzeko jarduera erakargarria da jolasa, eta badu beraz, funtzio osasuntsua.\nMikel Egibar zizurkildarraren ustez, lau funtzio hauek «unibertsal eta atenporalak dira». Joko eta jolas guztiek dute, aldi berean, harreman jakin bat espazio eta inguruko objektuekiko eta beti ahalbidetzen dute pertsonen arteko eta denborarekiko harreman konkretu bat. Eta hori bai, gizaldietan zehar aldatu egiten da. «Aisialdia kapitalismoaren eredutik datorkigun errealitatea da. Kapitalari denboraren zati bat saldu egiten diogu ordainsari baten truke eta hortik kanpora soberan gelditzen den denbora, norberaren beharretarako erabiltzen da», dio Egibarrek. Erdi Aroan, beraz, denboraren kudeaketa ez zen «bipolarra», eta hortaz, lana eta jolasa nahastu egiten ziren une berean. «Ez da kasualitatea, gaur egungo herri kirolak eremu profesional horretatik etortzea».\nElizak garai hartan zuen pisua handia zen, eta XIV. mendean, esate baterako, Carlos V-ak jolas eta joko jakin batzuk debekatu eta gerraren trebeziarekin lotura zutenak bakarrik onartu zituen.\nZizurkilen Erdi Aroko jokoak\nMaiatzaren 20an herrian Erdi Aroko festa egitekoa zela jakin zutenean, Egibar buru zela, Zizurkilgo hiru ikastetxeetako (Zubimusu ikastola, Pedro Mari Otaño eskola eta San Millan eskola txikia) gorputz hezkuntzako irakasleak eta herrian begirale ikastaroa egiten ari diren ikasleak elkarrekin hasi ziren «ikerketa xume» bat egiten, Erdi Aroko jolas eta jokoak nolakoak ziren jakiteko. «Hiru zatitan banatu nahi dugu gure proposamena eta plazari Bruegelen koadroaren itxura eman nahi diogu», esan du Egibarrek.\nGoizeko 11:00etatik aurrera, gerra jokoak irudikatuko dituzte, hasteko. Haur Hezkuntzako eta Lehen Hezkuntzako umeentzako planteatu dute jokoa eta San Millan eskolako pedagogia ildoa jarraituz, adin guztietako umeak nahastuan ibiliko dira. Bi gune edo gotorleku eraikiko dituzte eta ikurraren bila jardun beharko dute elkarrekin borrokalariek eta zaindariek.\nBestalde, jokoek eta jolasek duten psikomotrizitatea lantzeko funtzioari kasu eginez, bost txoko prestatuko dituzte trebetasunak jorratzeko: jaurtiketa, kooperazioa, oreka, malabarrak eta borrokak.\nBote luzea arratsaldean\nZaila da modu dokumentatu batean erantzutea, baina Egibarren ustez espekulazioak egin daitezke bote luzea, pilota jokoaren inguruan: «Esku ahurraren jokoa edo jeux de paume deritzon jokoa, aurretik gune naturaletan egiten zen, mendian, pilota soroetan. Jokoa urbanizatzerakoan, herriko egiturak erabiltzen hasi ziren pilotari muga jartzeko. Hipotesi bat egin dezakegu eta pentsatu, behin pareta erabiltzen hasita, jokalariak aurrez aurre jokatu beharrean denak paretari begira jarri zirela eta hor duela sorburua gaur egungo esku pilota jokoak».\nKontuak kontu, Euskal Herrian bezala, beste hainbat herrialdeetan iraun du mendez mende bote luzeak. Bihar, erakustaldia egiteko asmoa dute bazkalostean Danena futbol zelaian. «Aurrena umeei joko honen arauak azalduko dizkiegu, ez baitira batere errazak, eta ondoren bote luzean jokatzeko aukera izango dugu». Egibarrek parte hartzera animatu ditu zizurkildarrak.\n11:00. Joxe Arregi plazan: gerrako jokoak irudikatu dituzte.\n11:00. Joxe Arregi plazan: bost gunetan jaurtiketa, kooperazioa, oreka, malabarrak eta borrokak landu ahal izango dira.\n17:00. Danena futbol zelaian:\n- Erakustaldia umeentzat.


ISPASTERKO ESKOLA: 04/09\nGaur eguerdian, aste biko oporrak hartzen ditugu. Oporrak eta gero, lehenengo lau asteetan igerilekura joango gara. Hurrengo asteetan ez dugu elkerrekiko berri izango bakoitza leku desbeerdinetan egongo garelako. Ondo pasa oporrak!!!!\nKOBA L.H.3,JUDITH L.H.5\nEpa, egunon.Izenburuan esan bezala igerilekura goaz eta aurten espero dugu aguadilarik ez egitea inork. Baina aguadilak alde batera utzita, benetako albistea kontatuko dugu. Notatxoan esan bezala honelako gauzak ala erropa edo materiala, hau da, gauza hauek dira eraman behar direnak: txankletak, bainu jantzia, txanoa, esku ohiala, ea zer gehiago, ah!! mudak eta, eta amaitu dugu... espero. Eta amaitu baduegu guk, esan nahi du, albistea ere bukatu dela, ezta? Bai, ba agur.\nAIORA L.H.4, AGAR L.H.5\nAtzo, jolasordua eta gero, Korrika Txikia ospatu genuen. Lehenengo nagusiak hasi ginen eta herriko plazatik pasatu ondoren Erkiaga kaletik zehar abiatu ginen, Legortza baserria eta Aizpe auzoa pasatu eta gero, H.H ko umeak gure zain izan genituen bertan lekukoa hartzeko prest. Handik Bentakale auzorantz korrika jarraitu genuen eta toki horretan txikitxoak elkartu zitzaizkigun. Denok pozik korrika abestuz frontoi atzetik eskolaraino heldu ginen.\nLexuri eta Esther L.H.5


Oraindik Amorebonoak dituzten herritarrek abendura arte izango dute erabiltzeko aukera — Amorebieta-Etxanoko Udala\nOraindik Amorebonoak dituzten herritarrek abendura arte izango dute erabiltzeko aukera\n•\tIkasturte berriarekin, Amorebieta-Etxanoko Udalak `Amorebono 2021´kanpainari heldu dio berriz ere, eta herritarrak animatu ditu herrian atxikita dauden establezimenduetan bonoak erabiltzera.\nAmorebieta-Etxanoko Udalak `Amorebono 2021´ kanpaina sustatzen jarraitzen du. Herriko saltokietan salmentak dinamizatzen jarraitzeko helburuarekin eta konpromisoarekin, Udalak jakinarazi du dagoeneko 16.600 Amorebono baino gehiago trukatu direla, salgai jarri ziren 32.000etatik.\n332.000 euroko eragin ekonomikoa\nGaur egun, Amorebonoek sortutako inpaktu ekonomikoa 332.000 euroko baino gehiagokoa da, guztia, Amorebieta-Etxanoko negozioei laguntzeko. Kanpainaren ardatza orain, ikasturte hasieran dago; oraindik 15.400 bonu daude trukatzeko. Udalak 160.000 euro inbertitu zituen Amorebonoetan, eta helburu du herriko negozioak sustatzea eta herriko ekonomia dinamizatzen jarraitzea.\nAmorebieta-Etxanoko Udalak dei egin nahi die bere garaian Amorebonoak erosi zituzten eta oraindik trukatu ez dituzten herritarrei. Kanpainaren bigarren zatia 2021eko abenduaren 15a arte egongo da martxan; atxikitako establezimenduak www.amorebieta-etxano.eus webgunean kontsultatu daitezke, `Amorebono´ atalean.\nBestalde, Udalak gogorarazi nahi du bonoak galdu dituzten herritarrek berriro eskuratu ahal izango dituztela Herritarrentzako Arreta Zerbitzura gerturatuta, orduan erabili zuten dokumentazio berarekin.\nAmorebieta-Etxanoko negozioei gonbitea\n`Amorebono 2021´ kanpainarekin, Amorebieta-Etxanoko Udalak udalerriko sare ekonomikoa babesteko konpromisoa erakutsi du berriz ere. Neurria merkataritzari, ostalaritzari eta lehen sektoreari dago zuzendua, eta baita ere parte hartu nahi duten Amorebieta-Etxanoko negozio guztiei ere. Hala ere, plantillak ezin ditu 25 langile baino gehiago izan.\nEkimenarekin bat egin nahi duten saltokiek eta negozioek izena emateko orria bidali behar dute helbide elektroniko honetara: sustapena@amorebieta.eus edo aurrez hitzordua eskatu Herritarren Harrera Zerbitzuan, astelehenetik ostiralera.


Udalerri eta Eskualde adierazleak - Bizkaia 21\nBizkaiko Lurralde Historiko osorako, bere eskualde eta 112 udalerrietarako, garapen iraunkorraren barruko lau esparrutan bilduta dauden 16 adierazle jaso dira:\nbitarteko eta baliabide naturalen, hala materialak nola energetikoak, erabilerari buruzko informazioa ematen dute.\ngure kultura propioaren adierazpenen osasuna neurtzen dute.\noinarri ekonomikoaren iraunkortasunari buruzko informazioa ematen dute.\ngure lurraldearen kohesio sozialaren maila islatzen dute.\nAirearen kalitatea “ona” den urteko egunak 2015 (%)\nAirearen kalitatea Ona den urteko egunak\nUr-kontsumoa 2015 (l/biz/egun)\nUrbanizatu gabeko landa-azalera 2015 (% Urbanizatu gabeko)\nUrbanizatu gabeko landa-azalera\nNekazaritza eta abeltzaintza ekologikora bideratutako azalera osoa 2015 (Ha)\nNekazaritza eta abeltzaintza ekologikora bideratutako azalera osoa\nHiri-hondakinen produkzioa 2015 (Kg/biz/egun)\nEnergia elektrikoaren per capita kontsumoa 2015 (Kw/biz/egun)\nEnergia elektrikoaren per capita kontsumoa\nJarduera-tasa 2015 (%)\nOkupazio-tasa 2015 (%)\nOrokorra eta sexuaren araberakoa 2015 (%) BIZKAIA: 11,44\nOrokorra eta sexuaren araberakoa\nIraupen luzeko langabezia 2015 (%) BIZKAIA: 6,34\nIraupen luzeko langabezia\nGazteen langabezia 2015 (%) BIZKAIA: 26,30\nFamilia-errenta eskuragarria 2014 (Euro)\nGazteria Indizea 2015 (%) BIZKAIA: 13,38\nZahartze Indizea 2015 (%) BIZKAIA: 21,65\nGainzahartze Indizea 2015 (%) BIZKAIA: 11,15\nMendekotasun Indizea 2015 (%) BIZKAIA: 63,75\nUdal-eta foru-hauteskundeetako parte-hartzea 2015 (%)\nUdal-eta foru-hauteskundeetako parte-hartzea\n10 edo urte gehiagoko herritarren ikasketa maila 2015 (%)\n10 edo urte gehiagoko herritarren ikasketa maila\nEuskararen ezagutza 2011 (%)\nAdingabeen parte-hartzea eskola-kirolean 2015 (Adin txikikoak guztira)\nAdingabeen parte-hartzea eskola-kirolean


â€œPirritx eta Porrotxen zale sutsuak izaten jarraitzen duguâ€�\n2019ko martxoaren 20a, asteazkena | Ordua Euskal Herrian 01:42:10\nMamen Rodrigo-Azeria izatea gustuko zuena\nHiru hamarkada bizi, sutsu eta anitzen sintesia.\nMamen RodrigoIÃ±igo Azkona\nNondik hasi elkarrizketa...\nAizu, ez dakit azken hiru hamarkadak halakoak izan diren, baina nik hala ikusten dut neure burua: bizi, sutsu eta anitza.\nHas gaitezen, badaezpada, hasieratik: bazen behin Las Vulpes izeneko banda bat...\n... ezagutza baino gogo handiagoa zuten neska gazteek osatua. Musika esperientzia paregabea bizitzeko aukera izan genuen. Handik aurrera proiektu bat bestearen atzetik hartzeko balio izan dit, gaur arte.\nPunk eta neskak, eskandalua noski.\nEskandalua izan zen inori minik egiten ez zioten lau neska punken kontura halako kalapita sortzea. Hitz egiteko edo salatzeko besterik ez balego bezala...\nEderra egin zenuten baina...\nMeritua ez zen osoki geurea izan, komunikabide eta parlamentari espainiarren laguntza izan genuen. Seko aspertuta behar zuten denek.\nEta punkak? Hiru akorde, abiadura eta aurrera!\nFinean neska normalak ginen, mundua eta, batez ere, musika ulertzeko modu ezberdina zutenak.\n83an Me gusta ser una zorra zen; 2003an Me gusta ser.\nEta Me gusta izango da 2023an. Hitzekin ere, beste hainbat konturekin bezala, less is more printzipioa aplikatu behar da, edo beste hau: aditzaile onari hizketak urri.\nGaraiak ere aldatu dira: garatzea edo egokitzea?\nEz dut uste garaiak aldatzen direnik. Gu geu aldatzen garela esateko modua da... Nire kasuan, pasatzen den denboran egokitzeari Garatzea esaten diot, horrela, letra larriz.\nAtzean utzi zenuen punka, rock koloretsua egiten duzu orain. Urteek ez dute barkatzen?\nBarkatu edo ez barkatzea gizakion kontua da. Urteek egiten dutena da pasa, denbora bezala. Eta urteen joanarekin Puro Chile osatu dugu, orain bai, geure aurreko bekatu musikalengandik libratuko gaituena.\nSeme-alabak dituzu orain: Las Vulpesen diskoa eskatzen badizute?\nJarriko diet. 2003an grabatu genuena eder askoa da eta soinu ona du gainera. Seme-alabei dibertigarria zaie ama punk gisa kantatzen imajinatzea.\nPirritx eta Porrotxekin ez dute aski?\nTxikiak ere garatzen doaz eta musika gustuak zabaltzen, nahiz eta Pirritx eta Porrotxen zale sutsuak jarraitzen dugun izaten.


Surfa eder, inoizko espot onenetako batean | Surflaria eta paradisua Iñigo Urdinagaren liburua\n“Inoizko telebista espotik onena” izendatu zuten behin. 1999. urtekoa den arren, hamabost urte geroago, “Inoizko 10 iragarki onenak” zerrendarako ere aukeratu zuten.\nIragarkiarekin txundituta, lan bat egin nuen hartaz, unibertsitatean ikasle nintzela: Ahab aipatzen du iragarkiko ahots batek, Herman Melvilleren nobelan Moby Dicken atzetik dabilen kapitaina; Walter Craneren margolan batekoa zen zaldi-olatuen ideia; puri-purian zebilen Leftfield bikotearena musika…\nAkatsa dauka: olatu ezberdinetako planoak nahasten dira, olatu bat bera balira bezala. Hori berehalakoan ikusten du surflariak. Hala ere, demasa da iragarkia.\nZuribeltzean, itsasaldia itxaron beharra, nortasuna duen protagonista, kila bakarreko surf taula astunak, olatu handien epika… Nabarmen urruti dago surfa nolanahi baliatzen duten gaur egungo iragarki melenga eta eztimerke horiek guztietatik.\nDenbora eskatzen du garagardo beltza zerbitzatu eta gero gorputza har dezan itxaroteak, baina“good things come to those who wait”. Hori dio iragarki amaierak: “Gauza onak itxaroten dutenei etortzen zaizkie”.\n« Muniain, Belharra arraunean hartu zuen lehena\nDuke Kahanamoku, enigma bat ere bada »